  Виталий Пронин Гуртын пӧсь ужъёс дыръя эштосъёсы юрттӥськыны вуо Ижысь гурт хозяйствоя кун академиысь студентъёс.Та сям пыӵамын ни Совето Союз вакытысен ик.Дэри ёросысь «Совхоз «Правда» предприятиын туэ гырон-кизёнын 4 кузя студентъёс тыршизы. Соос пӧлын вал Евгений Прозоров но.- Мон Пичи Пурга ёросысь Уча черкогуртысь, - шуэ Женя, - нош та хозяйствое вуи ӧтёнъя. Ми Володя Петровен 4-тӥ курсэз йылпумъям ни, нош Иван Каргашин но Роман Митрофанов куинетӥзэ.Ми понна гужем - со кысык вакыт. Астэ эскерон, быгатонлыктэ возьматон дыр луэ. Дышетскон - со одӥг, нош музъемен ужан - мукет. Нырысетӥ курсын ми тодматскон выллем практика ортчиськом. Соку хозяйствоос коньдон уг тыро. Нош кыкетӥысен уждун но басьтӥськомы ни.Куинетӥ курс бӧрсьы милям тракторен но комбайнэн ужаны правоосмы вань ни. Ужаськом гырон-кизёнын но юосты утялтонын. Кин ке вордскем палаз тырше, кин ке палэнын. Тани мынам группаысьтым ӝыныез ужало Финляндиысь фермеръёс дорын. Кельше, шуо, трактор-машинаос, пе, асьмелэн кадесь ӧвӧл - компьютер выллемесь, соин ик ужаны кутскемлэсь азьвыл выльысь дышетсконо луэ.Нялтас вераса, Ижысь гурт хозяйствоя академиысь студентъёс асьсэ удыссыя ӵошатсконъёсын Россиысь вань егитъёсты азьпалто.- Берло дас аръёссэ ми кыкетӥ интылэсь улӥе ӧм лэзиськылэ. Туэ но Саранскын отчоно ӵошатсконъёсын вормыны мылкыдмы вань, - данъяськыса ватса Евгений Прозоров. Иван Аркашев. Теги: ИжГСХА  